Landvernd telur ekki rétt að stuðla að frekari fjölgun ferðmanna hér á landi . Frekar þurfi að draga úr flugi vegna mikilla umhverfisáhrifa þess . Fréttablaðið / Anton Brink Umhverfisverndarsamtökin Landvernd leggjast gegn því að Keflavíkurflugvöllur verði stækkaður frekar vegna umhverfisáhrifa sem það hefði í för með sér . Þetta ályktaði aðalfundur félagsins í gær . Framkvæmdastjóri samtakanna segir að draga verði úr flugi , engin ástæða sé til þess að ýta undir frekari fjölgun ferðamanna til landsins . Þá hvetur Landvernd ríkisstjórnina til að lýsa yfir neyðarástandi í loftslagsmálum . Á aðalfundi Landverndar í gær lagði stjórn samtakanna fram nokkrar tillögur í umhverfismálum . Fjalla þær meðal annars um verndun víðernis landsins og bann við hvalveiðum . Skorað var á ríkisstjórn Íslands að lýsa yfir neyðarástandi í loftslagsmálum . Auður Önnu Magnúsdóttir , framkvæmdastjóri Landverndar , gagnrýnir að aðgerðaráætlun ríkisstjórnarinnar í loftslagsmálum sé hvorki tímasett né magnbundin . Erfitt sé að vinna eftir þannig áætlunum . „ Við samþykktum líka áætlun um að það yrði ekki farið í stækkun Keflavíkurflugvallar meðal annars með þeim rökum að loftslagsáhrifin eru gífurleg af svoleiðis stækkun . Sú stækkun kostar svakalega fjármuni á meðan aðgerðaráætlun ríkisstjórnarinnar , sem á aðallega að fara í kolefnisbindingu en ekki að draga úr losun , er bara fjármögnuð upp á tæpa sjö milljarða á næstu fimm árum . Það skýtur svolítið skökku við , “ segir Auður . Aðspurð um þörf á stærri flugvelli vegna fjölgunar ferðamanna segir Auður þvert á móti að draga þurfi úr flugi , það losi mikið af gróðurhúsalofttegundum . „ Við eigum ekki bara að fljóta með varðandi fjölgun ferðamanna . Hingað til lands koma mjög margir ferðamenn og það er engin ástæða til þess að ýta frekar undir þá fjölgun . “